30 विधानसभा और 4 लोकसभा सीटों पर नजर, सातवें दौरे में मिलेंगे कई सियासी संदेश
Narendra Modi Bikaner Visit Analysis पीएम नरेंद्र मोदी 8 जुलाई को बीकानेर का दौरा करेंगे। उत्तरी-पश्चिमी राजस्थान में पीएम मोदी का यह इस चुनावी सीजन का पहला दौरा होगा। मकसद है 6 जिलों की 30 विधानसभा सीटों और 4 लोकसभा सीटों को साधना।
पीएम नरेंद्र मोदी 8 जुलाई को बीकानेर का दौरा करेंगे। उत्तरी-पश्चिमी राजस्थान में पीएम मोदी का यह इस चुनावी सीजन का पहला दौरा होगा। मकसद है 6 जिलों की 30 विधानसभा सीटों और 4 लोकसभा सीटों को साधना।
यूं, तो पीएम मोदी पिछले 9 महीने में 6 दौरे और सभाएं कर चुके हैं, लेकिन सातवां दौरा अपने आप में खास होगा। सियासी जानकारों की मानें तो पीएम की सभा में वसुंधरा राजे को लेकर कोई सियासी मैसेज दे सकते हैं।
बीकानेर वो जिला है, जहां कांग्रेस के तीन विधायक हैं और तीनों सरकार में मंत्री। वहां, मुख्यमंत्री की मुफ्त योजनाओं को टारगेट कर वे विकास के मॉडल पर फोकस कर सकते हैं।
यहां वे अमृतसर से जामनगर के बीच 20 हजार करोड़ की लागत से बने ग्रीनफील्ड एक्सप्रेस-वे का लोकार्पण करेंगे। करोड़ों के अन्य विकास से जुड़े कार्यों का भी लोकार्पण करेंगे। उनके साथ सड़क परिवहन मंत्री नितिन गडकरी भी होंगे।
यही कारण है कि यहां संभाग के गंगानगर, चूरू, हनुमानगढ़ और बीकानेर जिलों के साथ नागौर और झुंझुनू जिलों से भी भाजपा कार्यकर्ताओं को जुटाया जाएगा। ताकि 6 जिलों तक सियासी मैसेज दिया जा सके।
बीजेपी का ताबड़तोड़ कैम्पेन
बीजेपी 10 दिनों के भीतर अपने चार सबसे प्रमुख नेताओं के दौरे राजस्थान में करा चुकी है। जिन राज्यों में इस साल चुनाव होने हैं, उनमें से बीजेपी का सबसे बड़ा फोकस राजस्थान पर ही है। कई जानकारों के मुताबिक राजस्थान वो राज्य है, जहां से बीजेपी को सर्वाधिक उम्मीदें हैं।
यही कारण है कि राजस्थान में पहले विधानसभा और फिर लोकसभा चुनाव पर फोकस करते हुए चार दिग्गज नेताओं के दौरे हो चुके हैं। पिछले 10 दिनों में गृहमंत्री अमित शाह उदयपुर, बीजेपी अध्यक्ष जेपी नड्डा भरतपुर, रक्षा मंत्री राजनाथ सिंह जोधपुर और अब पीएम नरेंद्र मोदी 8 जुलाई को बीकानेर आ रहे हैं।
विकास के मॉडल पर PM की यह दूसरी सभा
राजनीतिक जानकारों का मानना है कि पीएम मोदी का बीकानेर की सभा में पूरा फोकस विकास के मॉडल पर रहेगा। जिस तरह दौसा में ग्रीनफील्ड एक्सप्रेस-वे इनोग्रेशन के दौरान मोदी ने भाषण दिया था। ठीक उसी तरह का भाषण पीएम मोदी का बीकानेर में भी हो सकता है। यहां भी मोदी अपने 25 हजार करोड़ के विकास कार्यों को जनता के सामने रखते हुए बीजेपी के विकास के मॉडल काे पेश करेंगे।
मोदी का 9 महीनों में सातवां दौरा, इस क्षेत्र में पहला 
पीएम मोदी का राजस्थान में पिछले 9 महीनों में यह सातवां दौरा है। मगर उत्तरी-पश्चिमी क्षेत्र में मोदी का इस चुनावी सीजन में पहला दौरा होगा। इससे पहले पीएम ने सितंबर 2022 में आबूरोड, नवम्बर 2022 में बांसवाड़ा, जनवरी 2023 में भीलवाड़ा, फरवरी 2023 में दौसा, मई 2023 में नाथद्वारा और अजमेर का दौरा किया था। वहीं अब मोदी बीकानेर का दौरा करेंगे। लंबे समय बाद मोदी इस इलाके की जमीन पर उतरेंगे। इस क्षेत्र में अब तक बीजेपी की ओर से ज्यादातर गृहमंत्री अमित शाह और रक्षा मंत्री राजनाथ सिंह सक्रिय रहे हैं।
ब्राह्मण, दलित, जाटों, राजपूतों को साधने की तैयारी
बीकानेर की सभा से जिन क्षेत्रों को बीजेपी साधना चाहती है, वहां ब्राह्मण, दलित और जाट सबसे बड़ा वोट बैंक है। इनमें श्रीगंगानगर, हनुमानगढ़, बीकानेर और चूरू के कुछ हिस्सों में अच्छी संख्या में दलित बहुल्य आबादी है। बीकानेर में खाजूवाला, चुरू में सुजानगढ़, श्रीगंगानगर में अनूपगढ़ और रायसिंहनगर, हनुमानगढ़ में पीलीबंगा, झुंझूनु में पिलानी और नागौर में जायल एससी सीटें हैं। ऐसे में पीएम मोदी जिस क्षेत्र को साधेंगे, वहां एससी वोटर बेहद महत्वपूर्ण रहेगा।
इसके अलावा बीकानेर में ब्राह्मण और जाट, श्रीगंगानगर-हनुमानगढ़ में जट सिख, नागौर में जाट, चूरू में ब्राह्मण और जाट वोटर अहम हैं। इन इलाकों में राजपूत वोटर्स का भी अच्छा खासा दबदबा है। पीएम मोदी ने अबतक अपने दौरों से आदिवासी, गुर्जर, मीणा समाज को मुख्य रूप से साध चुके हैं। अब इस दौरे से माना जा रहा है कि पीएम दलित समाज को साधने की कोशिश करेंगे।
4 लोकसभा सीटों पर नजर
इस दौरे से राजस्थान की चार लोकसभा सीटों पर भी बीजेपी की नजर होगी। इनमें चारों सीटों पर फिलहाल बीजेपी है। खासतौर से बीकानेर एससी सीट है। यहां से मंत्री और बीजेपी सेंट्रल लीडरशिप के करीबी अर्जुन मेघवाल सांसद हैं। इसके अलावा गंगानगर भी एससी सीट है। वहीं, चूरू और झुंझुनूं के मतदाताओं को रिझाने का प्रयास भी होगा।
आम आदमी पार्टी भी इस क्षेत्र में लगा रही जोर
इस इलाके में आम आदमी पार्टी भी अपना जोर लगा रही है। पंजाब में आप पार्टी की सरकार है। श्रीगंगानगर और हनुमानगढ़ पंजाब से सटे हुए जिले हैं। ऐसे में इन इलाकों में आम आदमी पार्टी अपने संगठन को मजबूत करने में लगी है। आप को 2023 के विधानसभा चुनाव में सबसे ज्यादा उम्मीद इसी इलाके से है। ऐसे में इस इलाके में लेफ्ट पार्टियों, कांग्रेस के साथ-साथ आम आदमी पार्टी भी बीजेपी के लिए चुनौती होगी।
बीजेपी के 9 साल और कांग्रेस के 4.5 साल पर होगा फोकस
पीएम मोदी इस सभा में जहां एक ओर बीजेपी की केंद्र सरकार के 9 साल के शासन काे जनता के सामने रखेंगे। वहीं, दूसरी ओर राजस्थान में कांग्रेस सरकार के 4.5 साल के शासन पर भी हमले करेंगे। बीजेपी के वरिष्ठ नेताओं का कहना है कि कांग्रेस सरकार में बढ़े अपराध, महिलाओं पर अत्याचार, पेपर लीक, भ्रष्टाचार और दलित अत्याचारों पर पीएम मोदी सरकार को घेर सकते हैं। इसके अलावा गहलोत सरकार की मुफ्त योजनाओं पर भी पीएम मोदी इस सभा में हमला बोलेंगे।
कांग्रेस ने 6 जुलाई को दिल्ली में अहम बैठक कर पार्टी में एकजुटता का संदेश दे ही दिया है। वहीं, बीजेपी में भी पीएम मोदी की सभा के दौरान एकजुटता का नया संदेश देने की कोशिश करेंगे।
पीएम की सभा में वसुंधरा राजे भी शामिल होंगी। हाल ही में उदयपुर की सभा में भी पूर्व मुख्यमंत्री वसुंधरा राजे को भाषण के लिए खुद से बुलाकर अमित शाह ने नई सियासी चर्चा छेड़ दी थी। अब माना जा रहा है कि पीएम मोदी की सभा में भी बीजेपी को लेकर कोई नया राजनीतिक संकेत देखने को मिल सकता है। नीचे पोल भी दिया गया है, खबर में आगे बढ़ने से पहले इसमें हिस्सा लेकर आप अपनी राय दे सकते हैं...।
बीकानेर में गुटबाजी हावी, मोदी बैलेंस कर सकते हैं
बीकानेर में बीजेपी और कांग्रेस दोनों पार्टियों में गुटबाजी है। बीकानेर में बीजेपी के पूर्व वरिष्ठ नेता देवी सिंह भाटी को पार्टी में शामिल करने को लेकर जिस तरह से राजनीति हुई थी, उससे चर्चाएं तेज थी। यहां वसुंधरा राजे खेमा मजबूत है, वहीं अर्जुन मेघवाल के केंद्रीय मंत्री होने से उनका भी भरपूर दखल रहता है।
इधर, चूरू राजस्थान के नेता प्रतिपक्ष राजेंद्र राठौड़ का गृहक्षेत्र है। ऐसे में इस क्षेत्र में उनका भी मजबूत दखल है। वहीं, कांग्रेस में भी आपसी खेमेबाजी चुनाव से पहले सामने आ गई है।
इस क्षेत्र में दिग्गजों की लड़ाई
पीएम मोदी जिस इलाके में दौरा करेंगे उस क्षेत्र में दोनों ही पार्टियों के दिग्गज नेताओं का प्रभाव है। बीजेपी में जहां अर्जुन मेघवाल, राजेंद्र राठौड़, देवी सिंह भाटी, राहुल कस्वां जैसे बड़े नाम इस क्षेत्र से हैं। वहीं कांग्रेस में गोविंद राम मेघवाल, बीडी कल्ला, भंवर सिंह भाटी, कृष्णा पूनिया जैसे बड़े चेहरे हैं। वहीं लोकसभा और विधानसभा में चुनाव हारने वाले कई वरिष्ठ नेता भी इसी इलाके से हैं। ऐसे में राजनीतिक रूप से भी ये क्षेत्र काफी महत्वपूर्ण है।
सीटों का गणित
सीटों की बात करें तो बीकानेर की 7 सीटों में से तीन बीकानेर वेस्ट, खाजूवाला और कोलायत सीटें कांग्रेस के पास हैं। वहीं बीकानेर ईस्ट, लूणकरनसर और नोखा भाजपा के खाते में है। डूंगरगढ़ से सीपीआईएम का उम्मीदवार विधायक है।
यह भी पढ़ेंः
खड़गे ने कबीर का दोहा सुनाकर गहलोत पर कसा तंज:राहुल ने CM से कहा-अभी ब्यूरोक्रेट सरकार चला रहे; कार्यकर्ताओं की सरकार लगनी चाहिए
दिल्ली AICC मुख्यालय में हुई बैठक में राहुल गांधी और कांग्रेस अध्यक्ष मल्लिकार्जुन खड़गे ने गहलोत सरकार की तारीफ करने के साथ कई मुद्दों पर सुझावों के साथ तंज भी कसे...(यहां CLICK कर पूरी पढ़ें)